Thomas Monberg (S), 2025-03-25:
Tak, formand.
Kære formand, kære kollegaer og kære forslagsstillere.
Som hundeejer ved jeg alt for godt, hvor stor bekymringen er, når ens bedste ven opsnuser noget på vores gåture, som man ikke lige ved hvad er.
Min egen hund har en stor kærlighed for nærmest alt spiseligt, den kan finde i naturen, uanset om det hører til i naturen eller i en hunds mave.
Og jeg er desværre ikke den eneste, hvilket alle de her underskrivere af det her forslag bekræfter.
Nikotinposer hører på ingen måde hjemme i naturen.
Hvert år havner, som ministeren har været inde på, omkring 5,3 millioner brugte nikotinposer i naturen i det offentlige rum.
Det svarer til ca. 5 pct.
Samtidig bidrager plastikindpakning til yderligere plastforurening i naturen.
DTU vurderede i 2024, at nikotinposerne nedbrydes langsomt og er skadelige for miljøet.
Det kan vi mennesker ikke være bekendt, hverken over for de dyr, hvis liv er i fare, eller over for den natur, som vi skal give videre til de næste generationer.
For mig at se handler problemet først og fremmest om helt almindelig god pli.
Vi rydder op efter os selv i vores hjem, både når vi hjemme, og når vi er gæster hos andre.
Med lige så stor selvfølge bør vi også rydde op og passe på vores fælles natur.
Desværre ser vi, at mange smider deres brugte nikotinposer på gaden, i parker og i skove uden at tænke på konsekvenserne.
Derfor ønsker vi i Socialdemokratiet at tage flere af de her dele i det her forslag med videre i vores arbejde.
Først og fremmest har vi vedtaget en forebyggelsesplan, der skal begrænse forbruget af nikotinposer og forebygge, at unge bliver afhængige af nikotinprodukter, som ministeren også har været inde på.
Vi har også vedtaget den her forebyggelsesplan, som ministeren også var inde på.
Og det her med, at der indføres en øvre grænse for det tilladte nikotinindhold, er også en rigtig god ting i den her forebyggelsesplan.
Derfor skal vi også styrke,
og vi styrker kontrollen med salget af ulovlige produkter betydeligt, og indenrigs- og sundhedsministeren har fået mandat til at arbejde for en lignende restriktiv regulering i EU.
Snart skal vi i gang med at forhandle nye retningslinjer for affald i naturen, som det har været inde i debatten allerede.
Her vil det være oplagt at se på den problemstilling, der rejses her.
Vi ser gerne skærpede regler og kampagner, der kan oplyse brugerne om de farer, som disse nikotinprodukter medfører for dyr og miljø og faktisk også mennesker.
Det er nemlig ikke i orden, at uskyldige dyr lider på grund af menneskers skødesløshed, eller at man ikke tør lade sit lille barn kravle rundt på et tæppe i en park, på grund af at der skal ligge nikotinposer der.
Vi er også åbne for at undersøge muligheden for at indføre et producentansvar for nikotinposer, ligesom vi allerede har på cigaretter; det har ministeren også været inde på.
I dag er snusposer nemlig ikke omfattet af producentansvaret, fordi det netop ikke opfattes som emballage.
Hvis producenterne bliver pålagt at bære en større del af ansvaret for, hvordan deres produkter påvirker vores natur, kan vi forhåbentlig mindske det antal poser, der ender i skovbunden, på stranden eller i parkerne.
Med et oprydningsansvar for nikotinposer vil producenten af nikotinposen betale for oprydningen og informationskampagner, som vi også har været inde på tidligere i debatten.
Afslutningsvis vil jeg gerne anerkende det store arbejde, som forslagsstillerne har lagt i dette borgerforslag.
Det er både imponerende og motiverende at se den ildhu og det engagement, der er lagt i at rejse en så vigtig debat.
Og selv om vi fra Socialdemokratiets side ikke kan støtte et totalforbud mod nikotinposer, skal I vide, at jeres indsats ikke har været forgæves, tværtimod.
Når det er sagt, kan vi ikke støtte et totalforbud mod brug og besiddelse af nikotinposer.
Vi mener, at en nuanceret tilgang er nødvendig, hvor vi både beskytter vores unge, vores natur og vores dyr, men samtidig sikrer en lovgivning, der er realistisk og til at håndhæve.
Da meget handel foregår over landegrænser, vil vi også arbejde videre for en endnu stærkere EU-lovgivning på dette område.
Jeg vil endnu en gang takke forslagsstillerne for at have rejst denne vigtige debat.
Vi deler ambitionen om at beskytte vores miljø og vores dyrs sikkerhed, og vi ser frem til at arbejde videre med mange af de elementer, der er præsenteret i det her forslag.
Mange tak for ordet.
Så skal jeg hilse fra den kære Venstreordfører, som sidder i formandsstolen, og sige, at Venstre ikke støtter beslutningsforslaget.